google/wiki40b huggingface dataset:
הרדזץ

תולדות היישוב

הרדזץ נזכר לראשונה במאה ה-18 ככפר במחוז מינסק, ובשנת 1760 נבנתה בו כנסייה מעץ. בחלוקת פולין הראשונה בשנת 1772 נכלל הכפר במחוז מוהילב שבאימפריה הרוסית.
בשנת 1812 אירעו בסמוך לכפר קרבות במהלך מלחמת רוסיה-צרפת. לאחר מלחמת העולם הראשונה הקימו הסובייטים תחנת כוח בכפר.

יהודי הרדזץ

בין מלחמות העולם חיו בכפר כ-600 יהודים, כשני שלישים מתושביו. רובם היו בעלי מלאכה, ומיעוטם עבדו בקולחוזים סמוכים.
באוגוסט 1941 נכבש הכפר בידי הגרמנים, ואלו ריכזו את כל יהודיו בבניין אחד, בצפיפות רבה. אל הבניין, בו שררו תנאי רעב, נכנסו מעת לעת גרמנים ושוטרים בלארוסים, וביצעו מעשי שוד והתעללות, ובהמשך, הובאו אליו יהודים נוספים מהסביבה. כעבור כחודש הועברו יהודי הכפר לגטו שהוקם ברהצ'וב הסמוכה, שם נרצחו.
Hanging by a Moment

הצלחה במצעדים

"Hanging by a Moment" היה ללהיט המושמע ביותר בתחנות הרדיו האמריקניות בשנת 2001 והגיע למקום הראשון במצעד הלהיטים השנתי של בילבורד. כמו כן שהה הסינגל במקום הראשון במצעד הסינגלים האוסטרלי, במשך חמישה שבועות. 10 חודשים לאחר צאת הסינגל בארצות הברית הוא הגיע גם לבריטניה, והתברג מקום ה-25 במצעד הלהיטים הבריטי.
Ta Tum Tum

רקע וכתיבה

את השיר כתבו סימונה וסימריה וקביניו. תחילה, פרסמו השלושה הצצות מתוך השיר לאינסטגרם, לטוויטר, ולרשתות חברתיות נוספות. לבסוף, ב-30 בינואר 2018, הועלה הסרטון לערוצו של במאי הווידאו קליפים "KondZilla".
בסמוך לצאת השיר, יצא גם "קליפ ריקוד", שהפך לוויראלי במהרה, והכיל בתוכו גם את השיר.

וידאו קליפ

הקליפ מתחיל כאשר ניתן לראות את קוביניו יושב בתוך חדר הלבשה כאשר מצלמה בידו, ואת סימונה וסימריה נכנסות לתוכו גם כן. לאחר מכן, השתיים מצולמות עשרות פעמים על ידי קוביניו בפוזות שונות ברחבי המבנה שמתגלה בסוף הקליפ, כאחוזה יוקרתית.
נכון ליולי 2018, מונה הצפיות של הקליפ עומד על כ-173 מיליון צפיות, דבר אשר הופך אותו לחמישי הנצפה ביותר של סימונה וסימריה.
אישטוואן ברטה

ביוגרפיה

ברטה נולד באלמושד. באליפות הונגריה בשחייה שנערכה בשנת 1924 הוא זכה במדליית זהב במשחה ל-100 מטר חזה.
באולימפיאדת פריז (1924) סיים ברטה במקום חמישי בטורניר הכדורמים. בכל ארבעת המשחקים הוא שיחק כשוער.
באליפות הונגריה בשחייה זכה ברטה במדליית זהב במשחה ל-100 מטר חזה.
באליפות אירופה בכדורמים הראשונה שנערכה בבודפשט, בשנת 1926 זכה ברטה במדליית זהב, במדליית כסף זכתה נבחרת שוודיה ובמדליית ארד זכתה נבחרת גרמניה.
באליפות אירופה בכדורמים שנערכה בבולוניה, איטליה בשנת 1927 זכה ברטה במדליית זהב, במדליית כסף זכתה נבחרת צרפת ובמדליית ארד זכתה נבחרת בלגיה.
באולימפיאדת אמסטרדם (1928) זכה ברטה במדליית כסף בטורניר הכדורמים במדליית זהב זכתה נבחרת גרמניה ובמדליית ארד זכתה נבחרת צרפת. בכל ארבעת המשחקים הוא שיחק כשוער.
באליפות אירופה בכדורמים שנערכה בפריז, צרפת בשנת 1931 זכה ברטה במדליית זהב, במדליית כסף זכתה נבחרת גרמניה ובמדליית ארד זכתה נבחרת אוסטריה.
באולימפיאדת לוס אנג'לס (1932) זכה ברטה במדליית זהב בטורניר הכדורמים לצידו שיחקו מיקלוש שרקן וגאורג ברודי שחקנים יהודים, במדליית כסף זכתה נבחרת גרמניה ובמדליית ארד זכתה נבחרת ארצות הברית. הוא שיחק משחק אחד כשוער.
בשנת 1948 נפטר ברטה בבודפשט.
אגדת הסופר

"אגדת הסופר" הוא סיפור קצר מאת ש"י עגנון, הנכלל בקובץ "אלו ואלו". הסיפור עוסק ברפאל הסופר, שהוא סופר סת"ם, אשתו מרים שמתה בדמי ימיה וספר התורה שכתב רפאל לזכרה.

מעשה האמנות

מקום מרכזי בסיפור זה מוקדש למעשה האמנות, דרך יצירתו של האמן. סיפור נוסף שבו עוסק עגנון במעשה האמנות הוא "עגונות". אמנם סופר סת"ם אינו סופר – סופר סת"ם אינו בודה דבר מלבו, אלא להפך – נדרש להקפיד ולדייק בחזרה על טקסט שאותו הוא מעתיק, אך בסיפור שלפנינו מוצגת גם מלאכתו של רפאל הסופר כמעשה אמנות, שרפאל משקע בו את נפשו, ואף, לאחר שכדי להיטהר טבל בנהר שמימיו מכוסים קרח, "זכה רפאל הסופר להכיר את סוד ה'".
אריאל הירשפלד רואה ב"אגדת הסופר" "וריאציה יהודית-מודרנית של סיפור אורפיאוס היווני". גם אורפיאוס הוא אמן, שנישואיו הובילו למותה של אהובתו.
שירי ארטשטיין-אבידן

ביוגרפיה

ארטשטיין נולדה בשנת 1978 בירושלים. אביה, צבי ארטשטיין, גם הוא מתמטיקאי, המכהן באמצע העשור השני של המאה ה-21 כדקאן הפקולטה למתמטיקה ומדעי המחשב במכון ויצמן למדע. ארטשטיין למדה בבית הספר התיכון ע"ש עמוס דה-שליט ברחובות. בשנת 2000 סיימה תואר ראשון במתמטיקה באוניברסיטת תל אביב בהצטיינות יתרה, והמשיכה במסלול ישיר לדוקטורט בהנחיית פרופסור ויטלי מילמן, גם אותו סיימה בהצטיינות יתרה, בשנת 2004. בהמשך הייתה דוקטורנטית אורחת בקולג' האוניברסיטאי בלונדון ובאוניברסיטת פריז ופוסט דוקטורנטית באוניברסיטת פרינסטון. בשנת 2006 חזרה לישראל והצטרפה לסגל בית הספר למדעי המתמטיקה באוניברסיטת תל אביב כמרצה בכירה, והייתה למתמטיקאית הצעירה ביותר במחלקה למתמטיקה עיונית.

חיים אישיים

ארטשטיין נשואה לפיזיקאי אסף אבידן. לזוג שלושה ילדים.

פרסים, מלגות ומענקי מחקר

בשנת 1996 זכה צוות תלמידים מתיכון עמוס דה-שליט ברחובות, שארטשטיין הייתה אחת מחברותיו, בטורניר לפיזיקה לנוער על שם שלהבת פריאר במכון ויצמן.
בשנת 2006 זכתה בפרס חיים נסיהו במתמטיקה על עבודת הדוקטורט שלה שעסקה בשיטות אנתרופיה.
בשנת 2008 זכתה בפרס קריל על מחקרה בתחומי האנליזה הפונקציונלית הגאומטרית, קמירות בממדים גבוהים ודואליות. באותה שנה זכתה גם במלגת אלון.
בשנת 2015 זכתה בפרס ארדש יחד עם המתמטיקאי מיכאל הוכמן.
בשנת 2016 זכתה בפרס קדר למחקר פורץ דרך המוענק מדי שנה לארבעה חוקרים מאוניברסיטת תל אביב.
בשנת 2017 זכתה במענק מחקר מטעם המועצה האירופית למחקר  של האיחוד האירופי.
ראול קסטרו

ביוגרפיה

ראול, בן הזקונים למשפחת קסטרו, נולד בחוות הסוכר ביראן, במאיארי (Mayari), שבפרובינציית אוריינטה במזרח קובה, למשפחה אמידה: אביו, אנחל קסטרו אי ארחיס (Angel Castro), היה מהגר מספרד, ואמו, לינה רוס גונסאלס (Lina Ruz), הייתה הטבחית במשק ביתו. גדל והתחנך בעיר הבירה של קובה, הוואנה. כבר כסטודנט למדעי החברה הצטרף קסטרו הצעיר, אשר היה סוציאליסט פעיל, בניגוד לאחיו, לסניף של המפלגה הקומוניסטית של קובה (Partido Comunista de Cuba - PCC). ב-26 ביולי 1953, ראול, יחד עם אחיו פידל, תחת הקבוצה העתידה להיקרא תנועת ה-26 ביולי, השתתף בתקיפת בסיס מונקאדה, הבסיס הצבאי השני בגודלו בקובה, ונשפט ל-13 שנים על מעשיו. אחיו פידל קיבל עונש מאסר של 15 שנים בכלא, אך שניהם שוחררו בשנת 1955 במהלך חנינה כללית, וניתנה להם אפשרות לגלות למקסיקו או לארצות הברית. שניהם גלו למקסיקו.
בזמן שהותו במקסיקו סיטי הכיר קסטרו את הארגנטינאי ארנסטו צ'ה גווארה והציגו לאחיו פידל, ואת סוכן הק.ג.ב. ניקולאי לאנוב, שאיתו נפגש כבר בטיול שעשה בגוש הסובייטי שנתיים קודם לכן.
ב-26 בנובמבר 1955, קסטרו, בראשות אחיו ויחד עם 80 מהפכנים נוספים, ביניהם צ'ה גווארה, אשר נקראו מעתה תנועת ה-26 ביולי על שם תאריך תקיפת בסיס מונקאדה שנתיים קודם לכן, יצאו מנמל טוקספן שבמקסיקו, מפליגים על היאכטה המפורסמת "גראנמה" במטרה להתחיל את המהפכה בקובה.
תנועת ה-26 ביולי פעלה לראשונה במחוז אוריינטה ב-2 בדצמבר 1956. רק שנים עשר מהחברים המייסדים שרדו את הפעולה ונסוגו להרי סיירה מאסטרה, ומשם ניהלו מלחמת גרילה כנגד ממשלו של פולחנסיו בטיסטה. בין הניצולים היו צ'ה גווארה, פידל קסטרו, אחיו של ראול, וקמילו סיינפואגוס. התנועה, בראשות אחיו, צברה תמיכה עממית והגיעה במספרה לשמונה מאות איש. ב-24 במאי 1958, בטיסטה שלח שבעה עשר גדודים כנגד התנועה ב"מבצע וראנו". אף על פי שהיו מועטים במספרם, נחלו צבאות המהפכה הצלחות, שלוו בעריקה מאסיבית מצבאו של באטיסטה. ב-1 בינואר 1959 נמלטו באטיסטה והנשיא הנבחר קרלוס ריביירו אגוארו מן המדינה, וכוחות התנועה השתלטו על הוואנה.
לאחר השלמת המהפכה, עם מינוי אחיו פידל כ"שליח הראשי של הנשיא לכוחות המזוינים והמפקד העליון של צבא ה-26 ביולי" והשליט בפועל, ומאוחר יותר ב-16 בפברואר 1959 לראש הממשלה באופן רשמי, השתלב ראול בהנהגה המרכזית של המפלגה ושל המדינה, כך שכבר מאותה שנה התמנה לסגן ראש ממשלת קובה ולשר ההגנה, שני רק לאחיו.
ב-31 ביולי 2006, עקב ניתוח מסובך אותו היה צריך לעבור אחיו פידל קסטרו, העביר לראשונה פידל את כל סמכויות הנשיא לראול אשר תפקד מאותה העת כנשיא בפועל.
ראול קסטרו נבחר לנשיא קובה ב-24 בפברואר 2008 בישיבת האספה הלאומית, עקב הודעתו של פידל קסטרו שברצונו לא להיבחר שוב לנשיא ב-18 בפברואר 2008. בשנת 2011 החליף אותו גם בתפקיד המזכיר הראשון של המפלגה הקומוניסטית. הוא סיים את תפקידו באפריל 2018.

משפחה

קסטרו היה נשוי למהפכנית וילמה אספין משנת 1959 ועד מותה ב-2007. לזוג שלוש בנות ובן.
שיין גלאגר

ביוגרפיה

בשנת 2006, הצטרף גלאגר לטרוויס בארקר, מארק הופוס ולגיטריסט לשעבר של להקת Transplants, קרייג פיירבאו, והקים איתם את הלהקה +44. הוא החליף את קרול הלר, הגיטריסטית הקודמת של +44, אחרי שעזבה את הלהקה כדי להקים משפחה.
דניאל סטיופין

קורות חייו

דניאל סטיופין נולד באוקראינה. בגיל 13 עלה לישראל עם משפחתו לעיר רמת גן. לאחר מכן עבר להתגורר בירושלים ושם סיים את לימודי התיכון בפנימייה חוות הנוער הציוני. 
החל את דרכו כשחקן עוד באוקראינה. בגיל 11 הנחה תוכנית כישרונות צעירים "אריאל" של הערוץ המקומי בעיר הולדתו חמלניצקי, השתתף באופרטה של שטראוס "ברון הצוענים" בתיאטרון רפרטוארי על שם פטרובסקי וזכה בפרס חביב הקהל בפסטיבל הצגות יחיד "רוזקוטיה 97" על ביצוע מונולוג קומי הטוב ביותר. 
שירת בצבא בחיל החינוך והנוער בתפקיד משק הוראה. לאחר שירותו הצבאי החל את לימודיו בבית הספר לאומנויות הבמה "בית צבי" אותם סיים בשנת 2011. במסגרת הלימודים השתתף בהצגות: "רווקים ורווקות" מאת חנוך לוין (זניידוך), "אחד משלנו" (רפא), "גן דובדבנים" (גאייב), "הקמצן" (מר ז'ק), "סיפור הפרוורים" (דוק) ו"איש חסיד היה". כבר במהלך לימודי המשחק החל לתרגם מחזות מרוסית לעברית ולכתוב מוזיקה מקורית להצגות. 
ב-2011, עם סיום לימודיו, שיחק במספר הצגות פרינג' בתיאטרון הסמטה ("אינגעלע" לצידה של חנה ריבר) וב"אדיפוס - הסיפור האמיתי" בתיאטרון תמונע.
בין השנים 2012–2018 שיחק בתיאטרון גשר בניהולו האומנותי של יבגני אריה ושימש בין היתר כעוזר הבמאי שלו במספר הפקות. ב"גשר" שיחק בהצגות "הדיבוק" בבימויו של אריה, "מסעות אודיסאוס" בבימויה של שיר גולדברג, "טרוריזם" בבימויו של מיכאל קרמנקו, "דון קיחוטה", "הנפש הטובה מסצ'ואן" ו"ספר דוד המלך" בבימויו של יבגני אריה.
ב-2014 השתתף בפסטיבל להצגות יחיד "תיאטרונטו" עם ההצגה "העיטים" מאת יורם קניוק בבימויו של סלבה מלצב.
ב-2017 השתתף בתפקיד ראשי בסרט האוקראיני "הכול מתחיל בקייב" בבימויו של סרגיי קרוצנקו. בסרט גילם את מיקי, בחור יהודי יליד אוקראינה, שחוזר למדינת מולדתו כדי לגלות מידע על עברו ושורשיו. יציאה לאקרנים במהלך 2018.
ב-2018 גילם את דמותו של אנטולי קירילנקו, קצב ממולדובה, בסדרה הקומית "קופה ראשית" לצידם של קרן מור, דב נבון, נועה קולר, אושיק לוי ועוד. 
נשוי לסהר סופר, ביתו של דרור סופר. הזוג מתגורר בתל אביב.
לא כוחות

על ההרכב

בשנת 2013 החליט גלעד כהנא שהוא מעוניין להוציא אלבום חדש המבוסס על תופים ושירה, ותמיר מוסקט השיב בחיוב להצעתו לעבוד יחדיו. הם החלו לעבוד יחד על אלבום משותף תחת השם "לא כוחות", ובסופו של דבר כהנא כתב את כל מילות השירים, והשניים הלחינו אותם במשותף. לאלבום קדמו הסינגלים "אני לא מאושר" שהיה הסינגל הראשון של הלהקה, "להתבונן בך" (שלווה בקליפ בכיכובה של ליאת הר לב) ו"נדל"ן" (בו מתארחת הזמרת מארינה מקסימיליאן בקליפ ומשתתפת בשיר עצמו, בו היא שרה ברוסית). האלבום המלא יצא במרץ 2014. לאחר צאת האלבום, במאי 2014 הוציא ההרכב קליפ לשיר "אין לי אלוהים" שמהווה חלק מהאלבום. האלבום "לא כוחות" יצא תחת הלייבל APE RECORDS והוא האלבום הראשון שיוצא תחת לייבל זה, אשר נוסד על ידי תמיר מוסקט ואייל גרונברג.
רובין קאזאן

היסטוריה

הקבוצה הוקמה בשנות ה-40 כקבוצת הכדורגל של מפעל המטוסים גורבונוב והחל מ-1957 נשאה את השם "איסקרה". ב-1965 הפכה ל"רובין" ועד התפרקות ברית המועצות שיחקה בליגות האזוריות ובליגות הנמוכות, ומעולם לא שיחקה בליגת העל הסובייטית.
ב-1997 העפילה רובין קאזאן לליגת המשנה הרוסית בה שיחקה עד לתחילת העשור הראשון של המאה ה-21. הקבוצה העפילה לראשונה לליגת העל הרוסית בשנת 2003, סיימה במקום השלישי בליגה בעונת הבכורה שלה והעפילה לגביע אופ"א. העונה הבאה שלה הייתה מוצלחת פחות, כאשר היא סיימה במקום העשירי. בעונת 2005 היא העפילה לגביע אופ"א פעם נוספת, לאחר שסיימה במקום הרביעי.
במהלכה של עונת 2008 רשמה רובין קאזאן שמונה ניצחונות רצופים, בהם ניצחון במשחק כנגד האלופה לשנת 2007, זניט סנקט פטרבורג. בזכות כך שברה הקבוצה את השיא הקודם של שישה ניצחונות רצופים שהיה שייך לדינמו מוסקבה. במחזור ה-27 של העונה הבטיחה הקבוצה את זכייתה באליפות הראשונה בתולדותיה, ובעקבות כך העפילה לראשונה בתולדותיה לשלב הבתים של ליגת האלופות לעונת 2009/2010. בעונת 2009 היא זכתה באליפות שנייה ברציפות, ובעונת ליגת האלופות המקבילה סיימה במקום השלישי בביתה וירדה לשחק בליגה האירופית. בשלב 32 האחרונות של הליגה האירופית הדיחה את הפועל תל אביב, ובשמינית הגמר הפסידה לוולפסבורג.
בעונת 2011/2012 הפסידה הקבוצה לאולימפיק ליון בשלב המוקדמות השלישי של ליגת האלופות, הודחה לשלב הבתים של הליגה האירופית והוגרלה לשחק מול טוטנהאם הוטספר, פאוק סלוניקי ושמרוק רוברס. היא העפילה לשלב 32 האחרונות אחרי 3 ניצחונות, שתי תוצאות תיקו והפסד בודד, והודחה על ידי אולימפיאקוס. במאי 2012 הקבוצה זכתה בגביע הרוסי אחרי ניצחון 1–0 על דינמו מוסקבה.
בעונת 2018/2019 אופ"א הטילה איסור על רובין קאזאן להשתתף במפעלים האירופיים למשך שנתיים עקב הפרת תקנות אופ"א לתחרות כלכלית הוגנת.

אצטדיונים ומתקני אימונים

מגרשה הביתי של הקבוצה הוא קאזאן ארנה. האצטדיון נפתח ב-14 ביוני 2013 ותכולתו 45,379 מושבים. חברת "Populous" מארצות הברית עיצבה את המבנה. האצטדיון אירח את טקס הפתיחה והנעילה של אוניברסיאדת קאזאן (2013). בטקס הפתיחה נטל חלק נשיא רוסיה ולדימיר פוטין, ובטקס הנעילה השתתף ראש ממשלת רוסיה דמיטרי מדבדב. משחק הכדורגל הראשון באצטדיון נערך ב-17 באוגוסט 2014, כאשר רובין קאזאן אירחה את לוקומוטיב מוסקבה. בשנת 2018 אירח האצטדיון משחקים במסגרת מונדיאל 2018.
טרם חניכת אצטדיון קאזאן ארנה, מגרשה הביתי של הקבוצה היה האצטדיון המרכזי בקאזאן, המכיל של 27,756 מושבים. בו גם הקבוצה מארחת לעיתים, כאשר אין ביכולתה לארח בקאזאן ארנה.
משחקי קבוצת הנוער ומשחקי האימון של הקבוצה נערכים באצטדיון רובין קאזאן, שמכיל 10,000 מקומות. לאחר שיפוץ האצטדיון לקראת אוניברסיאדת קאזאן (2013), אירחה הקבוצה במגרש את קבוצת בטיס הספרדית במסגרת הליגה האירופית בעונת 2013/2014.
תורי

תורי (בגאורגית: თორი) הוא מחוז היסטורי-גאוגרפי במסחתי aבמרכז גאורגיה, כיום בנפת בורג'ומי שבמחוז סאמצחה-ג'אוואחתי. הוא גובל ממזרח במחוז ההיסטורי תריאלתי, מצפון-מערב באימרתי ומצפון-מזרח בכארתלי הפנימית.
רובו של המחוז שוכן בערוץ בורג'ומי, אחד הערוצים בהם זורם נהר הקורה, הנמשך מטאשיסקארי (ტაშისკარი) ועד לדווירָה (დვირა). כמו כן נמצאים בשטח המחוז העמקים גוּגָ'רֶתי (გუჯარეთი) ושאבצק'אלי (შავწყალა).
בתקופה הפאודלית הייתה תורי מחוז צבאי (סאדרושו) שבראשה עמדו שליטים ממשפחת ה"תורים" (თორელები, תוֹרֶלֶבּי) (במאות ה-14-12}, שעל שמם נקרא המחוז. במאה ה-15 הפך המחוז לאחוזת אצילי בית אוואלישווילי, ובמאה ה-16 הייתה תחת שלטון אטבאגות סאמצחה.
אמדה ג'יבו

קריירה

ג'יבו היה ארבע פעמים אלוף צרפת לשחמט בשנים 1928, 1930, 1935 ו-1940. שלוש פעמים זכה באליפות צרפת בשחמט בהתכתבות, בשנים 1929, 1931 ו-1932. למרות כל הישגיו הגדיר את עצמו כחובב שחמט ובמקצועו היה דוור. 
ג'יבו חלק מקום 4-5 בתחרות רמסגייט בשנת 1929 (ניצח: ויליאם גיבסון). 
ג'יבו ייצג את נבחרת צרפת בשתי אולימפיאדות:
באולימפיאדת השחמט 1924, אולימפיאדת השחמט הלא רשמית הראשונה שהתקיימה במקביל לאולימפיאדת פריז (1924). השיג 3.5 נקודות מ-8 משחקים.
באולימפיאדת השחמט 1936, אולימפיאדת השחמט הלא רשמית השלישית שהתקיימה במקביל לאולימפיאדת ברלין (1936). ג'יבו שיחק בלוח השני והשיג 3.5 נקודות מ-17 משחקים.
בריכת ירושלים

היסטוריה

בניית הבריכה החלה בסוף שנת 1957, על מגרש פנוי במושבה הגרמנית בו פעל בעבר לונה פארק, ביוזמת איש העסקים חיים שיף ומשקיעים נוספים. שיף כבר הפעיל בריכה קטנה בתוך מלון הנשיא שהיה בבעלותו ונחנך בשנת 1954 וביקש לבנות בריכה גדולה לשימוש הציבור. טקס הנחת אבן הפינה לפרויקט נערך ב-21 בינואר 1958 וקבוצה של נטורי קרתא ביקשה להפגין נגד בניית הבריכה אך נעצרה על ידי המשטרה. נטורי קרתא ביקשו למחות נגד בניית הבריכה בה רוחצים במעורב גברים ונשים. ב-13 בפברואר 1958 נערכה במאה שעריים הפגנה גדולה נגד הקמת הבריכה בה השתתפו כ-2,000 איש, ובשל כך זכתה בעיתונות לכינוי "בריכת המריבה". בנוסף, הופעל כנגד ראש העיר גרשון אגרון לחץ רב על ידי גורמים חרדים שהתנגדו לבנייה ואף נערך נגדו טקס פולסא דנורא. במאי 1958 נעשה ניסיון על ידי הנהגת אגודת ישראל לקנות את הבריכה מידי קבוצת המשקיעים, בכדי להבטיח שהיא תפעל בימים נפרדים לגברים ונשים, אך שיף סירב למכור אותה, עד שיובטח שיוחזר ההכשר למלונות "הנשיא" ו"אורגיל" שבבעלותו, הכשר שהוסר כתגובה להקמת הבריכה.  
ביולי 1958 הושלמה בניית הבריכה ובמקביל ניהל שיף משא ומתן למכירת הבריכה. הבריכה נמכרה לבסוף לקיבוצים קריית ענבים ורמת רחל בשיתוף עם המושב שורש ונפתחה לקהל ב-28 ביולי 1958 בניהול של מושב שורש. לאחר שמכר את הבריכה הופעל כנגד שיף לחץ לסגור גם את הבריכה שפעלה בתוך מלון הנשיא כתנאי להחזרת הכשרות. והוא פנה לבית המשפט הגבוה לצדק בבקשה שיורה לרבנות להחזיר לו את הכשרות. הבריכה שלא הייתה מקורה או מחוממת נסגרה בחודשי החורף,  עם פתיחת עונת הרחצה בקיץ 1959 וב-1960 נמשכו הפגנות החרדים נגדה.      
בשנת 2009 הוצע לסגור את הבריכה על מנת להשתמש בשטחה להקמת חניון, זאת בשל מיקומה וגודלה (5.6 דונם) אך העירייה התנגדה ומתנגדת להצעה ודרשה להמשיך להפעיל את המקום במצב תקין. לבסוף נסגרה הבריכה ב-31 בדצמבר לארבעה חודשים לשם שיפוצים. הבריכה נפתחה מחדש ב-30 באפריל 2010.
בריכת ירושלים נסגרה ב-31 באוקטובר 2017, לאחר מאבק ממושך של הוועד להצלת הבריכה, לטובת בניית פרויקט נדל"ני  וקאנטרי קלאב קטן לציבור הרחב.

מבנה הבריכה

שטח הבריכה המקורית השתרע על כל המגרש שבין רחוב עמק רפאים ורחוב הרכבת. ייחודה של הבריכה היה בכך שהייתה הבריכה היחידה בירושלים שאורכה הוא 50 מטרים כשל בריכה אולימפית, המקפצה הגבוהה (7 מטרים) וכמו כן מיקומה במרכז העיר. סביב הבריכה היו משטחי דשא ומזנון גדול. הבריכה גם כללה בריכה רדודה מעוגלת לילדים כתוספת לצד הבריכה האולימפית. בשנות ה-80 של המאה ה-20 נבנה, בכחצי משטח המגרש המקורי, מבנה מסחרי בן 3 קומות, חניון תת-קרקעי וחזית מסחרית לאורך רחוב עמק רפאים. לצורך הקמת המבנה נהרסו מבנה הכניסה המלתחות והמזנון, הבריכה עצמה נשמרה ועברה שיפוץ שכלל חיפוי חדש בקרמיקה והקמת מגלשת מים. מלתחות חדשות נבנו בקומת הקרקע של הבניין המסחרי.
רכבת לילה

רכבת לילה היא רכבת נוסעים‎ הפועלת בשעות הלילה. על פי רוב מדובר ברכבת הנוסעת למרחק ארוך, עם עצירות ביניים מועטות, בשעות השינה של הנוסעים. רכבות לילה בדרך כלל מציעות קרונות נוסעים מצוידים במיטות – קרונות שינה  או קוּשֶט (couchette ). המונח "רכבת לילה" עשוי לתאר גם רכבת למרחקים קצרים הפועלת בלילה.
מארג פיונאבאר

נושאי הטרילוגיה

התפיסה המרכזית של קיי בספרים היא שפיונאבאר הוא ראשון העולמות, במיוחד במובן המיתולוגי; האגדות והסיפורים של העולמות האחרים, מקורם (או סופם) בעולם הראשון הזה. כמו ברוב הפנטזיות המיתולוגיות, גם כאן יש היררכיה של אלים וישויות על-טבעיות נוספות, כאשר המרכזית ביותר מהן היא דמות האורג שעל הנוֹל, שאורג את חוטי המארג הגדול המספר את סיפורם של כל העולמות. בהתאם לתפקידה, דמות מרכזית זו אינה מופיעה באופן ישיר בעלילה, אך רבים מהאלים וחצאי-האלים האחרים מוצגים ואף משפיעים על רצף האירועים.
בכתיבתו, קיי מצליח לתפוס את מה שחמק מרבים מחבריו לז'אנר הפנטזיה:] תחושת מציאות חודרת בעולמו, המתמזגת עם אלמנטים מיתיים ופנטסטיים כדי ליצור מארג מורכב של סגנונות ותבניות רבים ושונים, אנטיתזה כמעט מוחלטת למרכיבים החד-ממדיים של רבים מספרי וסרטי הפנטזיה. כתיבתו היא גם די חסרת-רחמים מדי פעם, באופן המגיע כמעט (אך לעולם לא לחלוטין) לרמה של סלידה.

החמישה

ישנן חמש דמויות מרכזיות בסיפור, כולן היו בהתחלה סטודנטים באוניברסיטה מעולמנו - זרים בפיונאבאר; כל אחד מגלה את תפקידו וייעודו בתקופה בה הם שוהים שם. אלה הם קווין ליין (שהופך למאהבה של אחת האלות בפיונבר), פול שַייפֵר (מקריב את חייו לאל ונשלח בחזרה), דייב מרטיניוק (הופך ללוחם בין הרוכבים), קימברלי פוֹרד (הופכת לחוזה) וג'ניפר לוֹאֶל (שמתגלה כגוינביר של המלך ארתור).
גלוקונאוגנזה

ביוכימיה

תהליך הגלוקונאוגנזה מתחיל עם שתי מולקולות פירובט (תרכובת תלת-פחמנית) ומסתיים במולקולת גלוקוז אחת (תרכובת שש-פחמנית). התהליך נחשב ל"יקר" מבחינה אנרגטית, ובמהלכו נצרכות 6 מולקולות ATP. בגליקוליזה, לשם השוואה, מתקבלות 2 מולקולות ATP; אם שני התהליכים מבוצעים האחד במקביל לשני, ישנו הפסד של 4 מולקולות ATP. את תהליך הגלוקונאוגנזה ניתן לסכם כך:
 
בשלב הראשון מומר פירובט לאוקסלואצטט, ומחומר מוצא זה ממשיך התהליך. כל חומצות האמינו, מלבד לאוצין וליזין, יכולות לשמש כחומרי מוצא לגלוקונאוגנזה במקום פירובט. חומצות האמינו יכולות להיות מומרות (בעזרת אנזימים) לאוקסלואצטט, וזוהי הסיבה שהן מסוגלות להתניע את תהליך הגלוקונאוגנזה. המשמעות הפיזיולוגית של עובדה זו היא שבשעת רעב קיצוני ומחסור בסוכרים, מסוגל הגוף לפרק חלבונים (המורכבים מחומצות אמינו) לשם ייצור אנרגיה.
מדוע טורח הגוף לייצר גלוקוז, רק כדי שמאוחר יותר יפרקו שוב (בתהליך הגליקוליזה) לשם הפקת אנרגיה? הסיבה לכך היא שתאים רבים בגוף (תאי מערכת העצבים המרכזית ותאי דם אדומים, למשל) מסוגלים להשתמש אך ורק בגלוקוז לשם הפקת אנרגיה (ולא בחלבונים או בשומנים), ועל כן נאלץ הגוף להשקיע אנרגיה רבה בתהליך הגלוקונאוגנזה על-מנת לספק את צורכי תאים חשובים אלו.
מודל הייזנברג (קוונטי)

מודל הייזנברג הקוונטי הוא מודל מתמטי במכניקה סטטיסטית המשמש למחקר של נקודות קריטיות ומעברי פאזה במערכות מגנטיות, כאשר הספינים של מערכות אלו מיוצגים קוונטית.

פתרון המודל

ההמילטוניאן פועל על מכפלה טנזורית  של ממד . המטרה היא להעריך את ספקטרום  
האנרגיה שעבורו התרמודינמיקה של המערכת ניתנת לניתוח ו-פונקציית החלוקה ניתנת לחישוב. תת-המודל הידוע ביותר של מודל הייזנברג הוא מודל הייזנברג XXZ, עבור המקרה שבו . מודל הייזנברג של ספין    בממד אחד ניתן לפתרון מדויק על ידי שיטת אנסאץ (ניחוש מושכל).
Norman Fucking Rockwell!

רקע והפקה

בשנת 2017, הכריזה דל ריי שהחלה לעבוד על אלבום הבא שלה. במהלך חודש מרץ 2018, חשפה דל ריי קטע מתוך הרצועה "Happiness is a Butterfly". במהלך חודש יוני 2019, חשפה דל ריי במהלך קונצרט באירלנד, שהאלבום שלה יצא בחודש אוגוסט. ב-31 ביולי, הכריזה דל ריי ברשתות החברתיות שלה על עטיפת האלבום ורשימת הרצועות.

סיבוב הופעות

כדי לקדם את האלבום, תצא דל ריי ב-21 בספטמבר 2019, לסיבוב ההופעות החמישי שלה, "The Norman Fucking Rockwell Tour", אשר צפוי להסתיים בשנת 2020.
ZoomText

ZoomText Magnifier היא תוכנה ותיקה ונפוצה לסיוע בנגישות מחשבים לאנשים עם לקות ראייה. התוכנה מגדילה את המיצג שעל מסך המחשב ומשמשת גם כתוכנת הקראה.
התוכנה מאפשרת הגדלה מ-X1 עד X36 כולל מצבי ביניים. ניתן לבצע הגדלה של כל המסך או חלקים ממנו. תוכנת ZoomText Magnifier/Reader היא גרסת התוכנה המכילה גם קורא מסך המאפשרת לאדם בעל ראיה ירודה לעבוד עם מחשב באמצעות חיווי קולי במגוון שפות, כולל עברית. באמצעות קורא המסך ניתן לקרוא טקסטים באינטרנט ואובייקטים רבים במחשב כגון תפריטים, רשימת קבצים, שולחן עבודה וכו'.  קיימת גם גרסה של ZoomText על התקן USB, המאפשרת עבודה עם תוכנת ZoomText ללא צורך בביצוע רישום, ונועדה למשתמשים הזקוקים למספר התקנות רב של התוכנה.
חדר נקי

בתעשייה, חדר נקי (תרגום מילולי ופשוט מאנגלית של: "Clean Room" - קְלִין רוּם) הוא אזור במפעל שבו נשמרת רמת ניקיון גבוהה ביותר (גבוהה מזו שבחדר ניתוח). רמת הניקיון נמדדת ביחידות של מספר חלקיקים למטר מעוקב.
רמת ניקיון גבוהה זו נדרשת בייצורם של מוצרים מסוימים, ובפרט שבבים אלקטרוניים, שאפילו גרגר אבק עלול לשבש את ייצורם. בחדר נקי קיימות מערכות בקרת אקלים מורכבות שמסננות את האוויר, מורידות את רמת הלחות ועוד.
העובדים בחדר הנקי לובשים חליפות מיוחדות העשויות מחומרים שאינם פולטים חלקיקים ומצוידות במערכת נשימה, המונעות את זיהומו של החדר בחלקיקים. קירות החדר עשויים מחומרים שאינם פולטים חלקיקים. הניקיון בחדרים מתבצע כחלק מהעבודה השוטפת בחדר ועם חומרי ניקוי מיוחדים.

שימושים

בתעשיות השונות קיימים חדרים שונים. 
בתעשיית המיקרו-אלקטרוניקה ישנה הקפדה גבוהה על מספר החלקיקים ועל רמת לחות שתהיה מדויקת סדר גודל של 45%±3% על מנת למנוע היווצרות חשמל סטטי שיכול להרוס את המכשירים והרכיבים המיוצרים. הטמפרטורה בחדר צריכה להיות 20°C±0.2°C.

בתעשיית התרופות ישנה הקפדה גבוהה על רמת הניקיון וכמו כן על מניעת מושבות של חיידקים ולכן מקפידים על משטחים חלקים לחלוטין, ללא חריצים וחורים, על ידי שימוש בסיליקון אנטי-בקטריאלי.

בתעשיית הזכוכית (זכוכית שכבות לדוגמה), קיימים חדרים נקיים לשיפור התהליך, ובהם נשמרת רמת לחות נמוכה (19%) וטמפרטורה נמוכה (20°C~), על מנת לשמור על תהליך ההדבקות של זכוכית השכבות באמצעות החומר P.V.B.
בישראל יש חדרים נקיים במפעלי היי טק אחדים, כגון מפעלי הייצור של החברות אינטל, אפלייד מטיריאלס, אורבוטק, טאוור סמיקונדקטורס, במפעלי התרופות של טבע, במפעלי התעשייה האווירית שעוסקים בתחום החלל מב"ת, אלתא ומל"מ וכן במכון ויצמן למדע, בטכניון באוניברסיטת תל אביב, ובמרכז BINA שבאוניברסיטת בר-אילן.
אלכסנדריה העתיקה

גאוגרפיה ומבנה

אלכסנדריה מוקפת החומה נבנתה במרחק מן הדלתא של הנילוס כדי להימנע מסחפוֹ שאיים לסתום את הנמלים. החוף היה עמוק מספיק כדי לאפשר את עגינת האוניות. אדמתה של אלכסנדריה נחשבה לפוריה ומסביב לעיר היו כפרים חקלאיים רבים. 
מבנה העיר מתואר בקטע שלהלן:
היא בנויה כך שבצורתה היא דומה לגלימה (הכוונה לגלימה קצרה שלבשו אנשי צבא) ויש בה רחוב מרכזי החוצה בקירוב את העיר לשניים ומפליא בגודלו וביופיו. המרחק בין שער לשער הוא ארבעים סטאדיות (כ-600 מטר) ורוחבה הוא פלתרון אחד (כ-100 מטר) והיא מקושטת כולה בבנייני מגורים ובמקדשים מפוארים ביותר.
אלכסנדר ציווה לבנות ארמון מפליא בגודלו ובחוזקו ולא רק אלכסנדר, אלא שמלכו במצרים אחריו עד ימינו אנו (הכוונה לימים בו נכתב המסמך) הגדילו את הארמון על ידי הוספת אגפים מפוארים. בכלל, גדלה העיר בדורות הבאים עד כי רבים מחשיבים אותה כעיר הראשונה שנוסדה בעולם הנושב, כי גם ביופיה, גם בגודלה, גם בעושרה וגם בכל הנוגע למותרות היא עולה בהרבה על האחרות, ומספר תושביה עולה על האחרות. בזמן שבו הגעתי אני למצרים, אמרו אלה שהיו ממונים על רשימת התושבים שמספר בני-החורין בעיר הוא יותר מ-300,000 ושהמלך מקבל מהכנסות הממלכה יותר מ-6,000 טלאנטים. מכל מקום, המלך אלכסנדר הפקיד כמה מידידיו על בניית אלכסנדריה, הסדיר את כל ענייני המנהל במצרים וחזר עם צבאו לסוריה.
— דיודריוס ספר 17

שלטון

אלכסנדריה נוסדה על ידי אלכסנדר הגדול ומכאן שמה. באלכסנדריה היה חבר אזרחים שהתכנס באקלסיה (אספת העם), בולה (מועצת העם) ופקידים שונים, כגון פריטאנים שהיו פקידי השלטון העליונים ומזכירי המועצה. אלכסנדריה הייתה בעלת אוטונומיה חלקית. הכפיפות לשלטון המלכותי באה לידי ביטוי בכמה אופנים: המלך מינה אחראי אזרחי ופקיד שלטון צבאי ובמשך הזמן התבטלה האספה ולאחר מכן גם המועצה.

אוכלוסייה

ככל הנראה כאשר נוסדה העיר היו רוב תושביה יוונים, אך במשך הזמן התמזגו התושבים עם תושבי מצרים, והתושבים התחלקו בעיקר לשבטים מבחינה פוליטית-חברתית.

כלכלה

באלכסנדריה היו תעשיות רבות שמטרתן הייתה לשרת את העיר ומוצריהן נצרכו בעיקר לצריכה מקומית.